Фестивалыр зэхуащIыж
СССР-м, РСФСР-м, КъБР-м я цIыхубэ артист, УФ-м и Къэрал саугъэтымрэ Глинкэ и цIэр зезыхьэ саугъэтымрэ я лауреат, дирижёр цIэрыIуэ Темыркъан Юрий и щIыхькIэ УФ-мрэ КъБР-мрэ щэнхабзэмкIэ я министерствэхэм къызэрагъэпэща, Симфоние макъамэм и V дунейпсо фестивалыр Налшык и Къэрал киноконцерт гъэлъэгъуапIэм щызэхуащIыжащ.
Фестивалым хыхьэу концертитху ятащ.
Программэм хэтащ дунейпсо классикэ музыкэм и макъамэ нэхъыфIхэр. Жэпуэгъуэм и 14-м екIуэкIа япэ пшыхьым къызэхуэсахэр щрагъэдэIуащ Италием щыщ пианист цIэрыIуэ, Милан дэт консерваторэм и профессор, дуней псом концертхэр щызыт Леви-Минци Карло композитор цIэрыIуэхэу Скрябин Александр, Дебюсси Клод сымэ я лэжьыгъэ нэхъыфIхэм ящыщу игъэзэщIахэм.
КъыкIэлъыкIуэу жэпуэгъуэм и 21-м екIуэкIа концертым зыкъыщигъэлъэгъуащ Кожухарь Назар зи художественнэ унафэщI «The Pocket Symphony» ансамблым. Гуп цIэрыIуэм я макъамэ щабэм, я утыку итыкIэм кърихьэлIахэр дамыхьэхынкIэ Iэмал иIэтэкъым.
Австрием щыщ уэрэджыIакIуэ цIэрыIуэ Лангмайер Урсулэ жэпуэгъуэм и 28-м ита концертри щIэщыгъуэ ящыхъуащ. УФ-м щIыхь зиIэ и артист, пианист, профессор, егъэджакIуэ Ямпольский Виктор и гъусэу абы игъэзэщIащ композитор Iэзэхэу Моцарт Вольфганг Амадей, Брамс Иоганнес, Мендельсон Феликс, Шуман Роберт сымэ, нэгъуэщIхэми я лэжьыгъэ нэхъыфIхэр. Концертыр нэхъыбэу зытегъэщIауэ щытар нэмыцэ камернэ уэрэдхэрщ. КърихьэлIахэм я гур хигъэхъуащ «Флоя», «Луиза с письмами», «Вечер», «Фиалка», «На крылях песни», «Лунная ночь», «Ночь», «Вера в весну» уэрэдхэм.
Налшык щеджа, зи творческэ лэжьыгъэхэр щезыгъэжьа, Москва, Санкт-Петербург къалэхэм, Италием, Испанием, нэгъуэщI щIыпIэхэм зи щIэныгъэм щыхэзыгъахъуэ уэрэджыIакIуэ, пшынауэ, пианист ныбжьыщIэхэу, урысейпсо, дунейпсо зэпеуэ зэмылIэужьыгъуэхэм я лауреатхэу Темыркъан Залым, Казаков Александр, ЗэшэкIуий Оксанэ, Малкандуев Ахъмэт, Шэрыб Аннэ, Колодяжный Тимур, Къэбэрдокъуэ Зухра, Валяев Вадим, Китайм къикIыу концертым къеблэгъа Жуй Ли сымэ щэкIуэгъуэм и 2-м концерт зэдатащ. КъБР-м щэнхабзэмкIэ и министр Къумахуэ Мухьэдин Темыркъан Юрий и цIэр зезыхьэ, Симфоние макъамэм и V дунейпсо фестивалым и щIыхь тхылъыр абыхэм яритащ, зэхуэсыр зэрагъэдэхам папщIэ.
Фестивалым и кIэух концертыр зэхуищIыжащ УФ-м и цIыхубэ артист Темыркъан Борис зи художественнэ унафэщI икIи зи дирижёр нэхъыщхьэ Къэбэрдей-Балъкъэр къэрал филармонием и симфоние оркестрым. Гупым ягъэзэщIащ Австрием и композитор цIэрыIуэ Гайдн Йозеф и симфониехэр.
Къумахуэ Мухьэдин къыхигъэщащ фестивалым куэд къызэрекIуэлIар республикэм исхэр классикэ музыкэм хуабжьу зэрыдихьэхым зэрищыхьэтыр, етIанэгъи абы зэрыпащэнур. Къумахуэм Темыркъан зэкъуэшхэу Юрийрэ Борисрэ я цIэкIэ фIыщIэ яхуищIащ фестивалым зыкърезыгъэхьэлIахэм.
ТЕКIУЖЬ Заретэ.
Сурэтхэр Къарей Элинэ трихащ.
